নয়া পাসপোর্ট বিধি আনছে কেন্দ্র

ওয়েব ডেস্ক: পাসপোর্ট বিধি সংশোধন করবে কেন্দ্র সরকার। নয়া বিধিতে কেন্দ্রের তরফ থেকে জানানো হয়েছে, এবার থেকে পাসপোর্ট আবেদনকারীদের একমাত্র প্রমাণ জন্মের শংসাপত্র।

জানা গিয়েছে, নতুন পাসপোর্ট বিধিতে কেন্দ্র স্পষ্ট করে জানিয়েছে ১ অক্টোবর ২০২৩-এ বা তারপর জন্মগ্রহণ করেছে এমন কোনও পাসপোর্ট আবেদনকারীকে জন্ম তারিখের একমাত্র প্রমাণ হিসেবে জন্মের সার্টিফিকেট দিতে হবে। একই সঙ্গে এও জানানো হচ্ছে, সেই সার্টিফিকেট অবশ্যই যথাযথ কর্তৃপক্ষের দ্বারা জারি করা বা তৈরি করা হতে পারে।

আরও পড়ুন: ক্যাথলিক খ্রিস্টানদের মধ্যেও বৈষম্য! জারি হল সুপ্রিম নোটিস

১৯৮০ সালের পাসপোর্ট বিধিতে সংশোধনী কার্যকর করার জন্য চলতি সপ্তাহে একটি সরকারি নোট জারি করা হয়। সরকারি গেজেটে সংশোধনী প্রকাশিত হলে নয়া নিয়ম কার্যকর হবে বলে জানিয়েছেন আধিকারিকরা। নয়া নিয়মের অধীনে জন্ম ও মৃত্যুর রেজিস্ট্রেশন, মিউনিসিপ্যাল কর্পোরেশন অথবা জন্ম ও মৃত্যু রেজিস্ট্রেশন আইন, ১৯৬৯-এর অধীনে ক্ষমতাপ্রাপ্ত অন্য কোনও কর্তৃপক্ষ কর্তৃক জারি করা জন্ম শংসাপত্র, ১ অক্টোবর, ২০২৩-এ বা তারপরে জন্মগ্রহণকারী ব্যক্তিদের জন্ম তারিখের প্রমাণ হিসাবে গ্রহণ ও মান্য করা হবে।

আরও জানা গিয়েছে, অন্যান্য আবেদনকারীরা জন্মতারিখের প্রমাণ হিসেবে যে কোনও বিকল্প নথি জমা দিতে পারেন। সেক্ষেত্রে, ড্রাইভিং লাইসেন্স বা স্কুল ছাড়ার শংসাপত্র জন্মের শংসাপত্র হিসাবে জমা দিতে পারেন।